運禪人求偈
作者：釋德洪
朝代：宋

paragraphs: 石室如仄磬，春雲如翠被。
翛然無事僧，來此時枕臂。
無求即無憂，有身還有累。
永懷彭尊宿，一席曾遁世。
天子不得臣，公卿不敢致。
高風不可攀，百世猶興起。
運禪佳少年，杖錫成戾止。
偶從城郭來，衣裓滿空翠。
覓歸如子規，掉頭須去耳。
山林與聚落，蜜無中邊味。
子心有分别，動息若差異。
錄以贈其行，不語開笑齒。